جەلال زەنگابادی
جەلال حسێن محەممەد پاڵانی ناسراو بە جەلال وەردە و دواتر بە جەلال زەنگابادی (١ی کانوونی یەکەمی ١٩٥١ لە کوڵەجۆی زەنگاباد - ٥ی ئەیلولی ٢٠٢٣ لە ھەولێر) شاعێر، نووسەر، توێژێنەر و وەرگێڕی کوردی باشووری کوردستان بوو. ئەو کارەکانی بو دو زمانی کوردیی سۆرانی و عەرەبی دەنووسی.

جەلال زەنگابادی زمانەکانی عەرەبی، فارسی، تورکی، ئینگلیزی و ئیسپانی زانیوە و وەکوو وەرگێڕ دەیان بەرھەمی نووسەرانی دیکەی لەو زمانانە وەرگێڕاوەتە سەر زمانی کوردی.

زەنگابادی لە ماوەی ژیانیدا ١٩ کتێبی چاپ کردەوە و لە ٨ کتێبی دیکەشدا لەگەڵ نووسەرانی دیکە ھاوبەشی کردوە. بجگە لە ئەمانە نزیکەی ٥٠ کتێبی دەسنووسی دیکەی چاپ نەکراون و ١٠ لەو کتێبانەی بۆ چاپ ئامادەن.

ژیان 
جەلال حسێن محەمەد پاڵانی لە ١ی کانوونی یەکەمی ١٩٥١ لە ناوچەی کوڵەجۆی زەنگاباد لە سنووری گەرمیان لە دایک بوو. خانەی مامۆستایانی کەرکوکی تەواو کرد و ساڵانێکی زۆر مامۆستا بوو. لە ساڵی ١٩٦٧وە دەستیکرد بە بڵاوکردنەوەی بەرھەمەکانی لە ڕۆژنامە و گۆڤارەکاندا.
ئەو تا کۆتایی ژیانی نیشتەجێی شاری ھەولێر بوو. لە ساڵانی دواھەمیی ژیانی نزیکەی ١٠ ساڵ گیرۆدەی نەخۆشی بوو. لە ساڵی ٢٠١٧ لە پۆستێکی فەیسبووکدا ڕایگەیاند کە دەیەوێت کتێبخانە تاقەکەسییەکەی خۆی کە نزیکەی ١٥ ھەزار کتێب و گۆڤاری تێدا بوو بفرۆشێت، و نووسیبووی: «بەھۆی خراپیی دۆخی ئابووری و گواستنەوەمان بۆ ماڵێکی بچووکتر، ھەروەھا لەپێناو دابینکردنی نان و دەرماندا ناچارم زۆربەی کتێبەکانم بفرۆشم. نامەوێت وەک بەزەیی پێداھاتنەوەش پارەم بدرێتێ‌. بەڵکو ویستم لەو رێگەیەوە خاوەن کتێبخانەکان‌و دەزگا رۆشنبیرییەکان ئاگادار بکەمەوە بۆ کڕینی کتێبەکانی ناو کتێبخانەکەم کە لەماڵە بچوکە نوێیەکەماندا جێگەیان نابێتەوە»

کۆچی دوایی 
لە ڕۆژی ھەینی ١ی ئەیلولی‌ ٢٠٢٣ تووشی جەڵتەی مێشک بوو و ڕۆژی سێشەممە ٥ی ئەیلولی ٢٠٢٣ لە تەمەنی ٧٢ ساڵیدا لە نەخۆشخانەیەکی ھەولێر کۆچی دوایی کرد و لە گۆڕستانی کەسنەزان بە خاک سپێردرا.

بەدوای مردنی، ھەریەک لە یەکێتیی نووسەرانی کورد، قوباد تاڵەبانی، غەفوور مەخمووری، مەسعوود بارزانی و مەسروور بارزانی پەیامی سەرەخۆشی و پرسەیان ئاراستەی بنەماڵەکەی کردین.

سەرچاوەکان 

وتارە ھەتیوەکان
لەدایکبووانی ١٩٥١
مردووانی ٢٠٢٣
نووسەرانی عێراقی
نووسەرانی کورد
خەڵکی گەرمیان
کوردەکانی باشووری کوردستان
وەرگێڕە کوردەکان
وەرگێڕەکان بۆ کوردی
وەرگێڕەکانی فارسی–کوردی
وەرگێڕەکانی عەرەبی–کوردی
وەرگێڕەکانی تورکی–کوردی
وەرگێڕەکانی ئینگلیزی–کوردی
وەرگێڕەکانی ئیسپانی–کوردی